Predkladacia správa

Podľa uznesenia vlády SR č. 482 z 9. júna 1999 a podľa Plánu legislatívnych úloh vlády SR na rok 2000 malo Ministerstvo spravodlivosti SR predložiť do legislatívneho procesu návrh zákona o prevencii kriminality.
	Návrh zákona bol vypracovaný, prešiel riadnym medzirezortným pripomienkovým konaním a na základe schválenia Radou vlády SR pre prevenciu kriminality bol predložený na rokovanie vlády Slovenskej republiky a Legislatívnej rady vlády Slovenskej republiky. Návrh zákona bol predložený so zásadným rozporom s Ministerstvom financií SR, ktoré nesúhlasilo so zriadením Fondu prevencie kriminality ako štátnym fondom.	
Legislatívna rada vlády SR návrh zákona prerokovala 18. apríla 2000 s tým, že sa v podstate stotožnila so stanoviskom Ministerstva financií SR a neodporučila návrh predložiť na rokovanie vlády SR.
	Po zvážení uvedených okolností sa navrhuje vypustenie tejto úlohy z uznesenia vlády SR č. 482 z 9. júna 1999. 
	Tento návrh sa viaže na nasledujúce dôvody:

1. Ministerka financií SR listom z 24. mája 2000 opätovne zásadne nesúhlasila so zriadením Fondu prevencie kriminality ako štátnym fondom.
2. Vláda Slovenskej republiky 25. októbra 2000 uznesením č. 850 rozhodla o postupnom zrušení existujúcich štátnych fondov.
3. Návrh zákona, ktorý bol predmetom rokovania Legislatívnej rady vlády SR, obsahoval desať paragrafov, z ktorých sedem upravovalo problematiku štátneho fondu. Zákon s troma paragrafmi by nespĺňal základné požiadavky kladené na zákon.
4. Organizačné zabezpečenie prevencie kriminality je podľa názoru Ministerstva spravodlivosti SR dostatočne upravené formou uznesenia vlády. Orgány prevencie kriminality vzhľadom na existujúci stav v štátnom rozpočte nie je možné v zákone upraviť ako orgány štátnej správy a ich úpravu ako poradných orgánov uznesením vlády č. 482 z 9. júna 1999 považujeme  za dostatočnú.
5. Povinnosť uskutočňovať prevenciu je upravená už v existujúcich právnych predpisoch, a to napr. § 2 ods. 3 zákona č. 171/1993 Z.z. o Policajnom zbore, § 4 ods. 1 zákona Národnej rady Slovenskej republiky č. 314/1996 Z.z. o prokuratúre, § 4 ods. 2 zákona č. 4/2001 Z.z. o Zbore väzenskej a justičnej stráže. 
6. Špeciálny, osobitný zákon o prevencii kriminality, nie je možné nájsť v žiadnej krajine s kontinentálnym právnym systémom. To je odôvodnené tým, že pre úspešnú prevenciu nie je nutná existencia právnej úpravy, ale jej uskutočňovanie inými prostriedkami, napr. formou rôznych organizačných opatrení, aktivitami mimovládnych organizácií a pod.
	
	Na základe uvedených dôvodov Ministerstvo spravodlivosti navrhuje zrušiť úlohu B.1 z uznesenia vlády č. 482 z 9. júna 1999.

	Keďže oblasť prevencie kriminality svojou problematikou patrí predovšetkým pod rezort Ministerstva vnútra SR a Policajný zbor a keďže pri Ministerstve vnútra SR pôsobí aj sekretariát Rady vlády SR pre prevenciu kriminality, v materiáli, ktorý bol predmetom pripomienkového konania sa navrhovalo, aby Ministerstvo vnútra SR vypracovalo a predložilo v spolupráci s ďalšími rezortami (rovnakými ako sú uvedené v bode B.1. uznesenia vlády č. 482 z roku 1999) do legislatívneho procesu návrh zákona o prevencii kriminality, pokiaľ považuje za dôležité, aby takýto návrh zákona existoval pre úspešnejšie uskutočňovanie prevencie kriminality. Ministerstvo vnútra SR sa však s týmto návrhom nestotožnilo a „nevidí dôvody, aby bola taká istá úloha uložená inému ministerstvu“.
S pripravovaným predložením tohto materiálu na rokovanie vlády SR bola oboznámená Rada vlády SR pre prevenciu kriminality na svojom zasadnutí            15. decembra 2000.